Skulpturstien
Skulpturstien, anlæg i Lemvig, der består af 54 værker af billedhuggeren og stenhuggeren Torvald Westergaard (1901-88) og udgår fra Lemvig Museums have, fortsætter i anlægget over for museet, ad Kærlighedsstien, op ad den 182 trin høje Stationstrappe og slutter i Lemvig Valgmenigheds have.
I museumshaven ses bl.a. et par skulpturer med relation til digteren Thøger Larsen, et selvportræt (1942) og en sten med en række årstal (1967), oprindelig beregnet til Westergaards eget gravsted. Midt på Stationstrappen står den monumentale Menneskenes moder (1944-50). Valgmenighedens have rummer især skulpturer med et religiøst indhold, deriblandt en sten med syndefaldet og barn (1966-67).
Skulpturstien tilhører Lemvig Museum efter en donation af Torvald Westergaards arvinger i 1994, og den blev anlagt med støtte fra Ny Carlsbergfondet, Lemvig Kommune og Lemvig Valgmenighed.